Andreas Steenberg (RV), 2013-05-21:
I EU kan lastbilkørsel over grænser udføres af lastbiler fra alle medlemslandene.
Det sikrer mest mulig konkurrence og dermed lavest mulige priser på transport, det gavner konkurrenceevnen for hele Europa, og det sikrer de lavest mulige priser på fødevarer og andre varer til forbrugerne.
Når en udenlandsk lastbil har kørt over grænsen til et andet land, må den lastbil køre tre ture i det land inden for 7 dage.
Det vil sige, at en lastbil, der kommer op fra f.eks. Tyskland, må blive i Danmark i 7 dage og køre op til tre ture internt i Danmark, inden den kører tilbage til Tyskland.
Vi hører fra rigtig mange organisationer rundtom i landet, at de såkaldte cabotageregler ikke overholdes.
Det vil sige, at man f.eks. kører fire, fem, seks ture internt i Danmark i stedet for de tre, man har lov til.
Det vil regeringen ikke finde sig i, og derfor har vi igangsat en lang række initiativer, som skal bekæmpe ulovlig cabotage og brud på de regler.
Lad mig nævne nogle af dem: Vi har forhøjet bøderne for ulovligheder.
Det var sådan, at bøderne ikke var blevet opjusteret i en del årtier, i takt med det der hedder pris- og lønudvikling, det vil sige, at bøderne var relativt lave, sammenlignet med hvad man får af bøder for andre overtrædelser.
Så har vi øget politiets kontrol, for det siger jo sig selv, at bøder er én ting, men hvis ikke man bliver fanget, er det jo lige meget, at muligheden for at give bøder er til stede, og derfor har vi givet flere penge til politiets kontrol, så de kan fange dem, der bryder cabotagereglerne.
Endelig har vi i dag offentliggjort en rapport med en række anbefalinger, og der er også to interessante initiativer deri.
Der er mere end to, men lad mig nævne to af dem: Der kommer en oplysningsindsats på både dansk og engelsk om, hvilke regler der gælder.
Det er noget, branchen selv har efterlyst, for når vi har udenlandske chauffører, kræver det selvfølgelig, at de bliver oplyst om, hvad der er gældende regler i Danmark – også på engelsk.
Ud over det vil vi nu lægge op til at tolke reglerne for cabotage, og hvad der giver ret til cabotage, mere strengt, så vi ligger i den strenge ende af det fortolkningsrum, der er.
De initiativer støtter Det Radikale Venstre op om, og vi støtter også den her diskussion omkring et såkaldt chaufførdirektiv.
Det er sådan, at når nu vi har gjort lastbilkørsel til et internationalt marked i EU, så synes vi også, at der skal være nogle sociale rettigheder for de chauffører.
Når en chauffør f.eks. er kommet til Danmark og venter på at få et læs tilbage til Europa, er det jo set med vores øjne ikke ligegyldigt, hvilke rettigheder den chauffør har, mens den chauffør venter på at få et læs med tilbage til Tyskland, England, eller hvor det nu kan være.
Der skal være nogle rettigheder i forhold til toiletforhold, i forhold til mad, i forhold til overnatningsmuligheder og alt muligt andet, og sådan nogle regler er der ikke i dag, og det synes vi Danmark skal arbejde for der kommer på europæisk plan.
Enhedslistens forslag i dag går ud på at trykke på den såkaldte røde knap og melde os midlertidigt ud af det indre marked for lastbiltransport, der er opstået.
Det mener vi bare vil udskyde udfordringerne, og det kan vi ikke støtte op om.
I stedet vil vi fortsætte med at bekæmpe ulovlig cabotage, og vi vil kæmpe i EU for, at chauffører får flere sociale rettigheder, som gælder i alle medlemslandene i EU.
Med de ord kan vi ikke støtte beslutningsforslaget.